CELEX: 32010R0032
Language: sk
Date: 2010-01-14
Title: Nariadenie Komisie (EÚ) č. 32/2010 zo 14. januára 2010 , ktorým sa do Registra chránených označení pôvodu a chránených zemepisných označení zapisuje názov [Jihočeská Zlatá Niva (CHZO)]

15.1.2010   
            
            
               SK
            
            
               Úradný vestník Európskej únie
            
            
               L 10/7
            
         NARIADENIE KOMISIE (EÚ) č. 32/2010
   zo 14. januára 2010,
   ktorým sa do Registra chránených označení pôvodu a chránených zemepisných označení zapisuje názov [Jihočeská Zlatá Niva (CHZO)]
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 510/2006 z 20. marca 2006 o ochrane zemepisných označení a označení pôvodu poľnohospodárskych výrobkov a potravín (1), a najmä na jeho článok 7 ods. 5 tretí a štvrtý pododsek,
   keďže:
   
               (1)
            
            
               V súlade s článkom 6 ods. 2 nariadenia (ES) č. 510/2006 a podľa článku 17 ods. 2 uvedeného nariadenia bola žiadosť Českej republiky o zápis do registra označenia „Jihočeská Zlatá Niva“ uverejnená v Úradnom vestníku Európskej únie
                   (2).
            
         
               (2)
            
            
               Slovensko vznieslo proti zápisu do registra námietku v súlade s článkom 7 ods. 1 nariadenia (ES) č. 510/2006. Táto námietka bola na základe článku 7 ods. 3 prvého pododseku písm. b) a c) uvedeného nariadenia uznaná za oprávnenú.
            
         
               (3)
            
            
               Slovensko v námietke uviedlo, že zápis uvedeného názvu by bol v rozpore s článkom 3 ods. 4 nariadenia (ES) č. 510/2006 a ohrozil by existenciu ochranných známok zaregistrovaných na území Slovenska.
            
         
               (4)
            
            
               Komisia listom z 24. júna 2008 vyzvala príslušné členské štáty, aby sa snažili dosiahnuť dohodu v súlade so svojimi vnútornými postupmi.
            
         
               (5)
            
            
               Keďže Slovensko a Česká republika nedospeli v stanovených lehotách k dohode, Komisia musí prijať rozhodnutie v súlade s postupom uvedeným v článku 15 ods. 2 nariadenia (ES) č. 510/2006.
            
         
               (6)
            
            
               Na základe informácií poskytnutých Slovenskom Komisia nemôže konštatovať, že by bol zápis názvu „Jihočeská Zlatá Niva“ do registra v rozpore s článkom 3 ods. 4 nariadenia (ES) č. 510/2006. Strana, ktorá námietku vzniesla, síce podala dôkazy o tom, že názov „Jihočeská Zlatá Niva“ možno uviesť do spojitosti s názvom „Niva“, nepredložila však žiadne dôkazy, do akej miery je získaná ochranná známka vďaka svojej dobrej povesti, všeobecnej známosti a dĺžke jej používania špecifická. Na základe dostupných informácií sa teda nepreukázalo, že by zápis názvu „Jihočeská Zlatá Niva“ do registra mohol zavádzať spotrebiteľov, pokiaľ ide o skutočnú identitu produktu.
            
         
               (7)
            
            
               Nepredložil sa žiadny dôkaz, na základe ktorého by Komisia mohla dospieť k záveru, že by s prihliadnutím na spravodlivé a tradičné používanie a na skutočnú pravdepodobnosť zámeny bol zápis názvu „Jihočeská Zlatá Niva“ ako chráneného zemepisného označenia v rozpore s ustanoveniami článku 7. Podľa dôkazov predložených Komisii sa výraz „Niva“ používal v Českej a Slovenskej republike desiatky rokov ako obecný názov pre druh syra. Navyše zápis uvedeného názvu ako chráneného zemepisného označenia by nevyžadoval zrušenie ani zrušenie platnosti ochranných známok, pretože sa o ne požiadalo pred dátumom podania žiadosti o zápis Komisii, ani by nebránil ich ďalšiemu používaniu. Okrem toho podľa informácií, ktoré má Komisia k dispozícii, výhradné právo majiteľa uvedených ochranných známok ho neoprávňuje zakázať tretím osobám používať v obchodnom styku a v súlade s poctivými postupmi v priemysle alebo v obchode označenie týkajúce sa zemepisného pôvodu podľa článku 6 smernice Európskeho parlamentu a Rady 2008/95/ES z 22. októbra 2008 o aproximácii právnych predpisov členských štátov v oblasti ochranných známok (3).
            
         
               (8)
            
            
               Na základe uvedených skutočností sa názov „Jihočeská Zlatá Niva“ musí zapísať do Registra chránených označení pôvodu a chránených zemepisných označení.
            
         
               (9)
            
            
               Opatrenia stanovené v tomto nariadení sú v súlade so stanoviskom Stáleho výboru pre chránené zemepisné označenia a chránené označenia pôvodu,
            
         PRIJALA TOTO NARIADENIE:
   Článok 1
   Názov uvedený v prílohe k tomuto nariadeniu sa zapisuje do registra.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 14. januára 2010
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 93, 31.3.2006, s. 12.
   
      (2)  Ú. v. EÚ C 249, 24.10.2007, s. 31.
   
      (3)  Ú. v. EÚ L 299, 8.11.2008, s. 25.
   
      PRÍLOHA
      Poľnohospodárske výrobky určené na ľudskú spotrebu, uvedené v prílohe I k Zmluve o ES:
      
         Trieda 1.3.   Syry
      
      ČESKÁ REPUBLIKA
      Jihočeská Zlatá Niva (CHZO)